Իհարկե, շատերին այսպիսի ցածր պատկերացումը մարդու իմաստության վերաբերյալ չի բավարարի, և նրանք էլ հարցին, թե ով է մարդկանցից իմաստունը, կպատասխանեն` նա է իմաստունը, ով սրտացավ է, բարձր կրթություն ունի, բազմակողմանի զարգացած է, մի քանի լեզուների է տիրապետում, շատ երկրներով է զբոսնել, շատ բաներ գիտի և այլն... «Ահա այսպիսի մարդկանց հետ շփվելը հետաքրքիր է,- կասեն նրանք,- սրանք են իրապես խելացի»: Ոմանք էլ կասեն` իմաստունը նա է, ով փորձառու է, խորաթափանց միտք ունի, ով ճանաչում է կյանքը և մարդկանց, կարողանում է իր կյանքում կիրառել ամբողջ իմացածը: Հարցին` ում կարելի է համարել իմաստուն և խելացի, նման պատասխաններ տալիս են սովորաբար աշխարհիկ մարդիկ: